จัตุรัสจามจุรี

จามจุรีสแควร์ หรือ จัตุรัสจามจุรี (Chamchuri Square) เป็นศูนย์การค้า อาคารสำนักงานและอาคารพักอาศัย ใจกลางเขตธุรกิจการค้าของกรุงเทพมหานคร คือแยกสามย่าน ถนนสีลมและถนนสุรวงศ์ มีพื้นที่เชื่อมต่อกับส่วนการศึกษาของจุฬาลงกรณ์มหาวิทยาลัย บริหารจัดการโดยสำนักงานจัดการทรัพย์สิน จุฬาลงกรณ์มหาวิทยาลัย 
จามจุรีสแควร์ตั้งอยู่บริเวณหัวมุมแยกสามย่านฝั่งคณะพาณิชยศาสตร์และการบัญชี จุฬาลงกรณ์มหาวิทยาลัย และตรงข้ามกับสามย่านมิตรทาวน์ เป็นอาคาร 3 หลัง แบ่งเป็นส่วนอาคารสำนักงาน 40 ชั้น ตั้งอยู่ทางทิศตะวันออกสุด ส่วนศูนย์การค้าและศูนย์การเรียนรู้ทางวิทยาศาสตร์ เป็นอาคารสูง 4 ชั้น ตั้งอยู่ตรงกลาง ส่วนอาคารพักอาศัย 23 ชั้น ตั้งอยู่ด้านตะวันตกสุด มีพื้นที่รวม 274,459 ตารางเมตร ชั้นใต้ดินของอาคารสามารถเชื่อมต่อกับสถานีรถไฟฟ้าใต้ดิน (MRT) สถานีสามย่าน โดยเริ่มสร้างทางเชื่อมปี พ.ศ. 2543 แล้วเสร็จปี พ.ศ. 2547 ซึ่งนับเป็นการเชื่อมต่อกับอาคารแห่งแรกของไทย นอกจากนี้ อาคารดังกล่าวยังเป็นที่ทำการของ บริษัท ทรู คอร์ปอเรชั่น จำกัด (มหาชน) อีกด้วย

**ประวัติ**
พ.ศ. 2538 บริษัทเอกชนมีโครงการพัฒนาที่ดินขนาดใหญ่ บนเนื้อที่ประมาณ 21 ไร่ ริมถนนพระรามที่ 4 บริเวณสี่แยกสามย่านของจุฬาลงกรณ์มหาวิทยาลัย ต่อมาในช่วงวิกฤตการณ์การเงินในเอเชีย พ.ศ. 2540 บริษัทเอกชนผู้ลงทุนเดิมประสบปัญหาวิกฤตเศรษฐกิจนี้ด้วย ส่งผลให้จุฬาลงกรณ์มหาวิทยาลัย เข้ามาดำเนินการพัฒนาต่อ ซึ่งถือว่าเป็นโครงการแรกที่สำนักงานจัดการทรัพย์สิน จุฬาลงกรณ์มหาวิทยาลัย บริหารจัดการเอง จุฬาลงกรณ์มหาวิทยาลัยได้ขอพระราชทานกราบบังคมทูล สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเปิดอาคารจัตุรัสจามจุรี เมื่อวันที่ 26 มีนาคม พ.ศ. 2551 โดยเดิมพื้นที่จามจุรีสแควร์เป็นร้านรวงอาหารมากมายรวมถึงสถานบันเทิงอาทิ ศึกษิตสยาม ส.โบตั๋น สมบูรณ์ภัตตาคาร

**ส่วนประกอบของโครงการ**
โครงการจามจุรีสแควร์ประกอบไปด้วย 3 ส่วน ดังนี้- อาคารสำนักงาน 40 ชั้น เป็นพื้นที่ ให้เช่า 87,000 ตารางเมตร ได้รับการออกแบบตัวอาคารให้เป็นอาคารประหยัดพลังงานโดยอาศัยนวัตกรรม Double Glassing เพื่อกันความร้อนจากแสงแดดแต่ยังมีแสงสว่างมากเพียงพอ ช่วยลดการใช้เครื่องปรับอากาศและลดการใช้ไฟให้แสงสว่างในเวลากลางวัน โดยพื้นที่ส่วนใหญ่ของอาคารดังกล่าวเป็นที่ตั้งสำนักงานสาขาย่อยของ บริษัท ทรู คอร์ปอเรชั่น จำกัด (มหาชน) และยังเป็นที่ตั้งห้องควบคุมโครงข่ายหลักของ ดีแทค- อาคารพักอาศัย 24 ชั้น ขนาด 27,162 ตารางเมตร จำนวน 220 ยูนิต มีการจัดให้มีสิ่งอำนวยความสะดวกในทุก ๆ ด้าน เพื่ออำนวยความสะดวกแก่ผู้พักอาศัย เช่น สระว่ายน้ำ สวนหย่อม ฟิตเนส และห้องประชุม- อาคารส่วนฐาน 4 ชั้น (รวมชั้นใต้ดิน 1 ชั้น) มีแนวคิดในการพัฒนาให้เป็นศูนย์การเรียนรู้ หรือ Edutainment Gateway ประกอบด้วย องค์การพิพิธภัณฑ์วิทยาศาสตร์แห่งชาติ (อพวช.) ศูนย์หนังสือจุฬาลงกรณ์มหาวิทยาลัย ร้านหนังสือต่าง ๆ ร้านอาหารชั้นนำและศูนย์อาหารเพื่อรองรับผู้ใช้บริการทั้งที่ทำงานในอาคารและลูกค้าภายนอก  มีซูเปอร์มาร์เก็ตแห่งเดียวในห้าง คือ โลตัส โก เฟรซ ซูเปอร์มาร์เก็ต (เดิมคือเทสโก้ โลตัส ตลาด) ชั้นใต้ดินในอาคารส่วนนี้มีทางเชื่อมต่อกับระบบรถไฟฟ้ามหานคร สถานีสามย่าน ซึ่งตั้งอยู่ใต้ผิวถนนพระรามที่ 4
ไฟล์:Chamdome.JPG|บันไดวนภายในส่วนศูนย์การค้า
ไฟล์:Chamchuristore.JPG|ภายในส่วนศูนย์การค้า
ไฟล์:ChamjureeS.JPG|ส่วนฐานที่เป็นศูนย์การค้าและอาคารสำนักงาน
ไฟล์:MRTEnsamyan.JPG|ทางเชื่อมสถานีรถไฟฟ้ามหานคร สถานีสามย่าน

**จัตุรัสวิทยาศาสตร์**
ภายในจัตุรัสจามจุรีแหล่งเรียนรู้ทางวิทยาศาสตร์ขององค์การพิพิธภัณฑ์วิทยาศาสตร์แห่งชาติ (อพวช. หรือ NSM) ตั้งอยู่ด้วย เรียกว่า จัตุรัสวิทยาศาสตร์  ตั้งอยู่บนพื้นที่ชั้น 4 และชั้น 5 ซีกตะวันตกของอาคารใกล้กับศูนย์หนังสือแห่งจุฬาลงกรณ์มหาวิทยาลัย สาขาจัตุรัสจามจุรี 
จัตุรัสวิทยาศาสตร์จัดแสดงนิทรรศการสื่อผสมแบบ Interactive ที่ผู้ชมสามารถทดลองสัมผัส เรียนรู้ด้วยตนเองอย่างทันสมัย เพื่อให้ผู้เข้าชมทุกเพศทุกวัยเข้าใจวิทยาศาสตร์ได้ง่ายมากขึ้น เนื้อหาหลักของนิทรรศการคือการนำประสบการณ์และสิ่งแวดล้อมใกล้ตัวมาอธิบายด้วยวิทยาศาสตร์ เช่น ในนิทรรศการท่องโลกการสื่อสารจะอธิบายเรื่องการส่งข้อมูลผ่านคลื่นแม่เหล็กไฟฟ้าด้วยการยกตัวอย่างการทำงานของโครงข่ายโทรศัพท์เคลื่อนที่รายใหญ่ของประเทศไทย มีการทดลองทางวิทยาศาสตร์ที่เปิดโอกาสให้ผู้เข้าชมได้มีส่วนร่วมและมีมุมหนังสือสำหรับผู้เข้าชมที่สนใจเรื่องราวทางวิทยาศาสตร์อีกด้วย
ไฟล์:SciSQ1Chamchuri.jpg|ทางเข้าจัตุรัสวิทยาศาสตร์ 
ไฟล์:SciSQ2Chamchuri.jpg|ภายในจัตุรัสวิทยาศาสตร์ 
ไฟล์:SciSQ4Chamchuri.jpg|นิทรรศการ อยู่กับยุง (Living with Mosquitoes)

**อ้างอิง**

**แหล่งข้อมูลอื่น**
 url-status=live - 100.530556
หมวดหมู่:ศูนย์การค้าที่ก่อตั้งในปี พ.ศ. 2551
หมวดหมู่:ก่อตั้งในกรุงเทพมหานครในปี พ.ศ. 2551
หมวดหมู่:อาคารที่อยู่อาศัยที่สร้างเสร็จในคริสต์ทศวรรษ 2000
หมวดหมู่:อาคารสำนักงานที่สร้างเสร็จในคริสต์ศตวรรษที่ 21
หมวดหมู่:ศูนย์การค้าในเขตปทุมวัน
หมวดหมู่:สำนักงานจัดการทรัพย์สิน จุฬาลงกรณ์มหาวิทยาลัย
หมวดหมู่:ตึกระฟ้าในกรุงเทพมหานคร